《穆陵关》
清代·严允肇

驱车长城侧，税驾大岘南。崇墉当峭壁，雉堞开晴岚。

晓日发扶桑，亭午日蔚蓝。萧梢谷风起，岧嵽林光含。

战国恃形胜，纵横尚并兼。此地为扼塞，设险如崤函。

寄奴一进军，广固空戒严。生逢承平日，往来驻征骖。

父老顾我悲，横流涕渐渐。海岱古沃壤，力耕人所谙。

无端被灾害，千里驱丁男。《大东》空杼轴，濒海无鱼盐。

岂惟重民困，天意殊未厌。公私日殚耗，俗敝谁能堪。

翘首怀古风，愿见盖与参。

作者简介：浙江归安人，字修人，号石樵。顺治十五年进士，官寿光知县。以同官累去职，后遇其人，敬礼有加，人服其长者。诗古今体兼善，文章力追秦汉。有《宜雅堂集》。